Chester werf top-skolespelers | Netwerk24
Deur Marnus Kok 23 Julie 2019 13:45
Met verskeie van Suid-Afrika se voorste skolerugbyspelers wat nog nie kontrakte aangebied is deur provinsiale unies nie, het die voormalige Springbok-vleuel Chester Williams 'n beroep op hulle gedoen om die Universiteit van Wes-Kaapland (UWK) as 'n rugbytuiste te oorweeg.
Chester Williams in 2017 op Ellispark tydens 'n toets tussen Suid-Afrika en Frankryk. Foto: Gallo Images
Met unies wat net 'n handjievol skolespelers kontrakteer en die nasionale kompetisie vir o.19-spanne wat vanjaar net in 'n verkorte formaat plaasvind, kan dit beteken dat baie belowende jong spelers vir Suid-Afrikaanse rugby verlore gaan.
Williams, wat in sy speeldae die Bokke en Blitsbokke verteenwoordig het, het egter onder die hutsmerk #ChesterRecruits 'n veldtog begin om die beste jong talent in die land vir sy span te vind.
Hy bied nou aan spelers die geleentheid om rugby te speel, terwyl hulle hul voorberei vir die werkslewe ná hul studies.
Williams het by navraag gesê hy is bewus daarvan dat baie van die beste spelers eerder na 'n tersiêre instelling soos die nabygeleë Universiteit Stellenbosch wil gaan.
"Ek is op soek na hardwerkende spelers, wat 'n geleentheid soek. By ons gaan hulle 'n goeie kans hê om rugby op 'n topvlak te speel."
Hy sê in 'n verklaring van die UWK dat hy laat in sy lewe besef het dat rugby alleen nie genoeg is nie.
Kurt-Lee Arendse in aksie vir die Blitsbokke tydens Wêreldrugby se sewestoernooi in Hongkong in 2019. Foto: Getty Images
"Ek het seker gemaak dat ek verder studeer en 'n kwalifikasie verwerf om nuwe geleenthede vir myself te skep.
"Universiteite lewer die rugbysterre van die toekoms op. Een van ons sterre in die Varsitybeker, Herschel Jantjies, wat vir die Stormers speel, het sy Bok-toetsdebuut die afgelope naweek teen Australië gemaak.
Hy het 'n skitterende vertoning gelewer en is as die Speler van die Wedstryd aangewys.
"Lyle Hendricks, wat deel van die span is, is 'n Junior Bok, terwyl sy spanmaat Kurt-Lee Arendse in 2018 met onderskeiding sy debuut vir die Blitsbokke gemaak het," sê Williams.
UWK het in die 2019 Varsitybeker-reeks 'n paar naelskraapse nederlae gely, maar het die Universiteit van Johannesburg met 29-17 geklop.
Aansoeke vir studie aan die meeste fakulteite by die UWK sluit op 30 September, terwyl dié in tandheelkunde reeds op 31 Augustus sluit.